
Ha az űrkutatást gazdasági szempontból ítéljük meg, akkor a Fejlődést pénzzel mérjük.

Az innováció, a technológiai előny megszerzésének és megtartásának tudománya a fejlett társadalom szinonimájává vált napjainkra, de még mindig nem képes levetkőzni közgazdasági álruháját. A nagyvállalatok éppenséggel stratégiai fontosságának megfelelően kezelik az innovációt, ellenben a kormányok és főleg az EU többnyire a kutatás által termelt tudás áruvá válását látja benne. Tudjuk pedig, hogy ebben az eszeveszett globális innovációs versenyben könnyű a perifériára kerülni; egy megtorpanás az ilyen erőltetett fejlesztésben — bármi is, a forráshiány vagy a téves koncepció idézi elő — felér egy csőddel. Siemens elnöke nem véletlenül hasonlította a mai innovációt egy úthengerhez: akár a nyergében ülve uraljuk azt, akár előtte fekszünk az út porában — az úthenger kíméletlenül előrehalad. 

Magától értetődő tehát, hogy helyes innováció- és technológiapolitika nélkül gazdaságilag is jelentős kitörésre aligha számíthatunk. A helyes koncepció megfogalmazásához viszont tisztában kellene lennünk azzal, hogy mi a Fejlődés jelenségének lényege emberi, társadalmi, kozmológiai viszonylatában egyaránt. Darwin nyomdokain haladva, a fejlődést ma is előszeretettel a kölcsönhatásnak tulajdonítjuk. Akár ebből is kiindulhatunk. A kölcsönhatás Newtoni értelmezése két vagy több objektum egymásra való hatásáról, kényszerről szól a mozgáshoz kapcsolódó alaphatások, erők, kauzalitás megkülönböztetése mellett. Létezik azonban olyan modellje a kölcsönhatásnak, mely alkalmazkodó, környezetüktől el nem választható rendszerek üzemmódjaként írja le azt és nem-kauzális viselkedésükről beszél. A rendszerek adaptációja, kvantált üzemmód-váltása mintegy láthatatlan dimenzió mentén történik ekkor. Megszokott Descartesi felfogástól eltérően, itt a dimenziót meghatározott irányban tett elváltozások diszkrét sorának ajánlatos tekinteni és azt is rezgésként célszerű leírni. Doubochinski fivérek az így született húrelmélettel összhangban megalkották az argumentumos kölcsönhatás elméletét, és rezgőkörök rendszerszerű viselkedésével bizonyították az ebből eredő fejlődés kvantált természetét. A rendszerviselkedés hiszterézis jellegéből azonban arra lehet következtetni, hogy az u.n. funkcionális kölcsönhatás a lineáris Newtoni, valamint a multi-lineáris argumentumos kölcsönhatás mellett további 3. és 4. nem-lineáris kölcsönhatást jelentő szingularitással együtt teljes.

Neumann János szavai szerint a technológia gyorsuló fejlődése olyan szingularitáshoz tart, amelyen túl a megszokott pálya nem folytatódhat. Ha eltekintünk a tudatlanságunk okozta kollektív pusztulás lehetőségétől, azzal kell számolnunk tehát, hogy egy bizonyos ponton túl a szuper-intellektus megjelenésével a szuperhumán társadalom az eddigiektől merőben eltérő fejlődésbe kezd. Az eddigi modelljeink ekkor várhatóan sorra összeomlanak, megszokott paradigmáink érvényüket vesztik. Úgy tűnik, a ránk váró hatalmas változás jelentőségében messze meg fogja haladni az ember megjelenését a Földön.

